Те населявали равнините североизточно от Черно море, далече от днешна България. Те били по-мургави, носели дълги коси, като оставяли по една плитка или бръснели главите си. Препитавали са се със скотовъдство и лов. Отглеждали едър и дребен добитък /волове, коне, крави, овце, кози/. Особено развито било коневъдството. Развъждали големи стада коне и овце и местели селищата си в търсене на нови пасища. За да се придвижват по-лесно, правели сглобяеми къщи от кожа. Те се наричали юрти и приличали на палатки. Развивали се някои занаяти /грънчарство, обработване на кожи и кожени изделия, строителство/. Изработвали различни предмети от кожа, глина и метали.

Изградили стройна държавна организация. Начело стоял хан. В началото сами го избирали, а впоследствие властта му започнала да се предава по наследство. Той управлявал с помощта на родови предводители. Този древен народ имал свое Народно събрание, в което участвали боили и обикновени хора. То се свиквало за решаването на важни държавни дела (като обявяване на война или избиране на нов владетел). През 635 година хан Кубрат обединил племената в държава, наречена „Велика стара България“ със столица Фанагория. След смъртта му под натиска на съседните племена българите се разпръснали. На нашите земи се заселват около 6-7.в.

Върховен бог бил Тангра. Името му означавало „небе“. В негова чест се изграждали светилища, където жреци – шамани извършвали жертвоприношения в негова чест. Вярвали, че животът продължава и след смъртта. Смятали, че на масата заедно с тях седят и мъртвите.